b'\n_START_ARTICLE_\nSlovenska zamejska skavtska organizacija\n_START_SECTION_\nZgodovina zamejskih skavtov\n_START_PARAGRAPH_\nZgodovina slovenskega zamejskega skavtstva (v zamejstvu: skavtizma) sega v leto 1951, ko so kaplan Lojze Zupan\xc4\x8di\xc4\x8d, prof. Oton Berce in prof. Ivan Theuerschuh ustanovili v \xc5\xa0kednju pri Trstu prvi vod slovenskih skavtov, \xc5\xa1e ena skupina je nastala v \xc5\xbeupniji Rojan. Naslednje leto so izvedli skupni tabor na Vi\xc5\xa1arjah._NEWLINE_Leta 1953 je pri\xc5\xa1lo do uradne ustanovitve Zdru\xc5\xbeenja slovenskih tr\xc5\xbea\xc5\xa1kih skavtov, katerega duhovni vodja je postal kaplan Zupan\xc4\x8di\xc4\x8d, prvi na\xc4\x8delnik prof. Oton Berce in stare\xc5\xa1ina prof. Ivan Theuerschuh. Osem let kasneje, leta 1959, so na pobudo dr. Jo\xc5\xbeeta Pre\xc5\xa1erna nastale tudi slovenske tr\xc5\xbea\xc5\xa1ke skavtinje._NEWLINE_Po zgledih iz Trsta je tudi v Gorici leta 1963 nastala prva, kratkotrajna skupina skavtinj.  Naslednje leto so nastali slovenski gori\xc5\xa1ki skavti, leta 1967 so se spet pojavile gori\xc5\xa1ke skavtinje._NEWLINE_\xc5\xbde leta 1971 je iz\xc5\xa1la prva \xc5\xa1tevilka Jamborja, glasila tr\xc5\xbea\xc5\xa1kih skavtinj (kasneje tudi skavtov), ki ga SZSO izdaja \xc5\xa1e sedaj._NEWLINE_Poleti 1976 je v Pinedu pri Pordenonu potekal 1. slovenski zamejski jamboree, ki so se ga udele\xc5\xbeili tudi takrat \xc5\xa1e samostojni slovenski koro\xc5\xa1ki skavti.\n_START_SECTION_\nUstanovitev SZSO\n_START_PARAGRAPH_\nZ zdru\xc5\xbeitvijo sprva lo\xc4\x8denih slovenskih skavtskih organizacij (Slovenskih tr\xc5\xbea\xc5\xa1kih skavtov (u. 1951), Slovenskih tr\xc5\xbea\xc5\xa1kih skavtinj (u. 1959), ter Slovenskih gori\xc5\xa1kih skavtov in skavtinj (u. 1963 oz. 1964)) je 30. marca 1976 neuradno nastala Slovenska zamejska skavtska organizacija (SZSO), uradno pa je bila ustanovljena 15. decembra 1976.\n_START_SECTION_\nNamen SZSO in organiziranost\n_START_PARAGRAPH_\nSZSO je slovenska mladinska katoli\xc5\xa1ka vzgojna organizacija, izraz skavtskega gibanja med Slovenci v Italiji. Temelji na vrednotah kr\xc5\xa1\xc4\x8danstva, slovenstva in demokracije. Je nestrankarska organizacija in uresni\xc4\x8duje svoje dru\xc5\xbebeno politi\xc4\x8dno poslanstvo popolnoma neodvisno. Pri tem upo\xc5\xa1teva delo drugih vzgojnih organizacij in posameznikov v okolju in \xc5\xbeivi svojo kr\xc5\xa1\xc4\x8dansko izbiro znotraj cerkvene skupnosti. SZSO je nevladna neprofitna organizacija, ki jo vodijo prostovoljci.\n_START_SECTION_\nOrganiziranost\n_START_PARAGRAPH_\nVrhovni organ SZSO predstavlja De\xc5\xbeelno vodstvo, v katerega so poleg de\xc5\xbeelne na\xc4\x8delnice in na\xc4\x8delnika vklju\xc4\x8deni \xc5\xa1e tajnik-blagajnik, poverjenik za stike z javnostmi, poverjeniki za metodologijo in poverjeniki za usposabljanje voditeljev._NEWLINE_Regionalni nivo organiziranosti predstavljata Pokrajinsko vodstvo Trst in Pokrajinsko vodstvo Gorica, v katera so poleg pokrajinske na\xc4\x8delnice in na\xc4\x8delnika vklju\xc4\x8deni \xc5\xa1e tajnik-blagajnik, gospodar in duhovni asistent. _NEWLINE_Temelj skavtske organiziranosti v Gorici predstavlja steg Gorica, v Trstu in okolici pa stega Trst in Kra\xc5\xa1ki steg. Poleg Trsta in Gorice nekatere od starostnih skupin SZSO delujejo na Op\xc4\x8dinah, v Nabre\xc5\xbeini, v Boljuncu, v Devinu, pri sv.Ivanu in v Doberdobu.\n_START_SECTION_\nProgram\n_START_PARAGRAPH_\nSZSO si prizadeva prispevati k vsestranski rasti mladih, k njihovemu telesnemu, du\xc5\xa1evnem in duhovnemu razvoju, da v lu\xc4\x8di odhoda odrastejo v celostne osebe, sposobne svobodnih in odgovornih izbir. Obenem SZSO vzgaja svoje \xc4\x8dlane k odgovorni in dejavni \xc5\xbeivljenjski dr\xc5\xbei, ki jo narekujejo dosledno kr\xc5\xa1\xc4\x8danstvo, zvestoba narodu in domovini, po\xc5\xa1teno dr\xc5\xbeavljanstvo in zavestna skavtska izbira. Zaradi svoje etni\xc4\x8dne specifike SZSO s posebno pozornostjo posreduje svojim \xc4\x8dlanom slovenske narodne vrednote, jezik, kulturo in zgodovino in jih vzgaja k spo\xc5\xa1tovanju in ljubezni do njih. Da bi dosegla te cilje se ravna po na\xc4\x8delih in metodi skavtstva, ki temelji na Baden-Powellovi zamisli zdru\xc5\xbeevanja in vzgoje mladine, in ki je prilagojen dana\xc5\xa1nji mladinski stvarnosti.\n_START_SECTION_\nSkavtsko sodelovanje\n_START_PARAGRAPH_\nSZSO ima s Zdru\xc5\xbeenjem slovenskih katoli\xc5\xa1kih skavtinj in skavtov (ZSKSS) sklenjen sporazum o \xc4\x8dezmejnem skavtskem sodelovanju.  _NEWLINE_SZSO ima pa  tudi zelo dobre odnose z italijansko katoli\xc5\xa1ko skavtsko organizacijo AGESCI (Associazione Guide e Scout Cattolici Italiani) ter sklenjen medsebojni dogovor o sodelovanju.'